Ulvøya-drapet: Obduksjonen tyder på selvdrap
Helt siden 44 år gamle Sivje Schjærven og hennes 47 år gamle samboer ble funnet døde i sitt hjem på Ulvøya i Oslo søndag ettermiddag, har politiet jobbet ut fra en teori om at det dreide seg om et drap og selvdrap. Mandag bekreftet en foreløpig obduksjonsrapport av Schjærven at hun hadde blitt drept. Tirsdag ble den 47 år gamle samboeren obdusert, og ifølge politiet styrker den foreløpig obduksjonsrapporten politiet oppfatning om at det dreier seg om et selvdrap. Ifølge TV2 var to nære familiemedlemmer på overnattingsbesøk natt til torsdag i forrige uke. TV-kanalen skriver at de to ble vekket av at den 47 år gamle mannen stormet inn på gjesterommet og ropte «Nå er helvete løs». Fungerende politiinspektør Grete Lien Metlid ved Oslo politidistrikt ønsker ikke å bekrefte den nye informasjonen tirsdag kveld. - Vi har gått ut med den informasjonen vi kan si noe om. Vi har tatt avhør av familiemedlemmer og har fortsatt avhør som skal gjennomføres. Vi har heller ikke gått ut og sagt noe endelig om når dødsfallene har funnet sted. Nå kartlegger vi bevegelser og foretar rundspørringer, sier Metlid til VG. I avhør skal det kvinnelige familiemedlemmet ha forklart at hun ikke hørte at samboerparet kranglet og hun ble heller ikke vekket av andre lyder i huset, skriver TV2. Saken etterforskes fortsatt av politiet. Mandag kveld ble det blant annet foretatt en rundspørring i de avdødes nabolag. Det blir også fortsatt gjort kriminaltekniske undersøkelser og vitneavhør i saken. Politiet ønsker foreløpig ikke å gi flere detaljer av hensyn til de pårørende. - Ut over dette har ikke politiet i ettermiddag og kveld noe mer informasjon å gå ut med, sier Metlid. Drapet på Sivje Schjærven er det niende som politiet mener er begått av en partner siden nyttår.
Politiets teori om drap og selvdrap på Ulvøya er styrket etter at mannen ble obdusert tirsdag.